Foto’s: SA regering onttrek ambassadeur ná Gasa-geweldPalestynse betogers bestook Israeliese magte met klippe tydens ŉ betoging in die Gasa-strook op die grens met Israel (14 Mei 2018). Foto: Khalil Hamra/AP Die Suid-Afrikaanse regering het Maandag sy ambassadeur in Israel met onmiddellike inwerkingtreding onttrek tydens ŉ dag van gevegte tussen die Israeliese magte en Palestyne wat tot die dood van minstens 58 mense in die Gasa-strook gelei het. Die geweld het uitgebreek op die dag wat die VSA sy ambassade van Tel Aviv na Jerusalem geskuif het wat Palestynse aanvalle tot gevolg gehad het. Die geweld is bestempel as ŉ vlak van bloedvergieting wat nog nie voorgekom het sedert die gewelddadigste tye van Israel se 2014-oorlog in die gebied nie. Tienduisende Palestyne het Maandagoggend op die rand van die afgesperde gebiede in die Gasa-strook saamgedrom. Baie het vreedsaam betoog, vlae gedra en selfs met hul kinders opgedaag. Daar was egter betogers wat ŉ gewelddadige benadering gevolg het en met messe en draadknippers opgedaag het. Op ŉ punt oos van Gasastad het organiseerders oor luidsprekers betogers aangemoedig om deur die heining te breek en aan hulle gesê die Israeliese soldate vlug van hul posisies. Israeliese skerpskutters was egter vasbeslote om nie Palestyne toe te laat om deur die heining te breek nie en kort daarna kon die sirenes van ambulanse gehoor word terwyl die skote geklap het. Geen Israeliese soldate is egter beseer nie en Israel is wyd veroordeel vir sy gebruik van oormatige geweld om die situasie te beheer. Volgens die Palestynse departement van gesondheid in Gasa is meer as 2 700 mense beseer, onder wie 1 359 wat gewond is. Van die minstens 58 mense wat gesterf het, is ses kinders, asook ŉ paramedikus. ŉ Seun hou ŉ Palestynse vlak omhoog tussen die swart rook van brandende bande tydens ŉ betoging in die Gasa-strook op die grens met Israel (14 Mei 2018). Foto: Khalil Hamra/AP Die Suid-Afrikaanse departement van internasionale betrekkinge en samewerking (Dirco) het in ŉ verklaring gesê gegewe die erns van die Israeliese aanval is die besluit geneem om Sisa Ngombane, Suid-Afrika se ambassadeur in die gebied, met onmiddellike inwerkingtreding te onttrek. Die regering het die geweld ten sterkste veroordeel en aangevoer die slagoffers het bloot aan ŉ vreedsame optog deelgeneem weens die “uitlokkende inhuldiging” van die Amerikaanse ambassade in Jerusalem. Dirco het weereens sy siening herhaal dat die Israeliese verdedigingsmagte hulle uit die Gasa-strook moet onttrek “om ŉ einde te bring aan die gewelddadige en vernietigende invalle in Palestynse gebiede”. Die Suid-Afrikaanse regering meen enige verdere geweld in die Gasa-strook sal verhoed dat Palestynse instansies en infrastruktuur herbou word. “Hierdie roetine-optrede van die Israeliese gewapende magte verteenwoordig net nog ŉ hindernis tot ŉ permanente oplossing van die konflik in die vorm van twee state, Palestina en Israel, wat sy aan sy en in vrede bestaan,” het Dirco gesê. Die Verenigde Nasies het ook die geweld veroordeel en gesê diegene wat verantwoordelik was vir die “verregaande oortreding van menseregte moet aanspreeklik gehou word”. Human Rights Watch het die voorval as “ŉ bloedbad” beskryf, terwyl Mahmoud Abbas, president van die Palestynse owerhede, die voortgesette “slagting” van die Palestynse mense veroordeel het. Turkye het in Suid-Afrika se spoor gevolg deur ook aan te kondig dat hulle hul ambassadeur aan Israel onttrek. Palestynse betogers tydens ŉ betoging in die Gasa-strook op die grens met Israel (14 Mei 2018). Foto: Khalil Hamra/AP Die Trump-administrasie het egter die skuld vir die lewensverliese op die militantegroep Hamas gepak. Raj Shah, die Withuis se adjunk-perssekretaris, het aan verslaggewers gesê die sterftes kan vierkant voor Hamas se deur gelê word. “Israel het die reg om homself te verdedig,” het Shah gesê. Ismail Haniya, Hamas se leier, is Sondagaand na Kaïro ontbied in ŉ oënskynlike poging om die militantegroep te oortuig om die betogings stop te sit. Hamas se woordvoerder, Taher al-Nounou, het op die toneel van die betogings gesê daar is egter geen ooreenkoms bereik nie. “Hulle verstaan ons sienings. Ons mense betoon vandag hul solidariteit met Jerusalem en hul woede teenoor die Amerikaanse administrasie.” Volgens Hamas se interne departement is sewe van sy lede ook doodgeskiet, onder wie twee interne veiligheidspersoneel en ŉ militêre intelligensiebeampte. Minstens 12 joernaliste is ook beseer. Khalil al-Hayaa, ŉ senior Hamas-beampte, het Maandagaand tydens ŉ nuuskonferensie gesê die betogings sal voortgaan.